ARROW บวก 7.32% ทำนิวไฮตั้งแต่เข้าตลาดฯ-รายได้ Q2/58 โตกว่า Q2/57
ARROW บวก 7.32% ทำนิวไฮตั้งแต่เข้าตลาดฯ-รายได้ Q2/58 โตกว่า Q2/57 
6 ก.ค. 2558

ผู้สื่อข่าวรายงานว่า บริษัท แอร์โรว์ ซินดิเคท จำกัด (มหาชน) หรือ ARROW ณ เวลา 10.52 น. อยู่ที่ระดับ 13.20 บาท บวก 0.90 บาท หรือ 7.32% ด้วยมูลค่าซื้อขาย 54.18 ล้านบาท โดยราคาหุ้นทำจุดสูงสุดนับตั้งแต่เข้าตลาดเมื่อวันที่ 25 ธ.ค. 2555

ก่อนหน้านี้นายธานินทร์ ตันประวัติ กรรมการผู้จัดการ ระบุเมื่อวันที่ 26 พ.ค. 58 ว่า บริษัทฯคงเป้ารายได้ปีนี้เติบโตไม่ต่ำกว่า 20% หรือประมาณ 1,200 ล้านบาท จากปัจุบันบริษัทฯมีงานในมือ (Backlog) ราว 180-200 ล้านบาท และคาดว่าจะมีงานใหม่ทยอยเข้ามาอย่างต่อเนื่องทั้งจากภาครัฐและเอกชน อีกทั้งจะรักษาระดับอัตรากำไรขั้นต้นปีนี้ให้ไม่ต่ำกว่า 25% จากการปรับลดต้นทุนอย่างต่อเนื่อง
ทั้งนี้ บริษัทตั้งเป้าเพิ่มสัดส่วนรายได้จากการส่งออกไปยังต่างประเทศในปีนี้ขึ้นเป็น 10% จากเดิมอยู่ที่ 8% โดยยังคงเน้นงานในประเทศมากกว่า เนื่องจากในประเทศมีงานโครงการออกมาจำนวนมาก ทำให้บริษัทมีสัดส่วนรายได้ภายในประเทศมากถึง 90%
สำหรับแนวโน้มผลประกอบการไตรมาส 2/58 คาดว่ารายได้และกำไรจะลดลงเล็กน้อย เมื่อเทียบกับไตรมาสแรกที่ผ่านมา เนื่องจากเป็นช่วงที่มีวันหยุดจำนวนมากและเป็นช่วงโลซีซั่นของธุรกิจ ขณะที่หากเทียบกับช่วงเดียวกันของปีก่อน มองว่าไตรมาส 2/58 จะดีกว่าไตรมาส 2/57 หรือเติบโตได้ราว 20% เป็นผลจากงานโครงการในปีนี้เริ่มทยอยออกมามากขึ้น
ขณะที่มองว่าผลประกอบการจะฟื้นตัวดีขึ้นในช่วงไตรมาส 3/58 ที่ถือว่าเป็นช่วงไฮซีซั่น โดยคาดว่าอัตรากำไรขั้นต้น และอัตรากำไรสุทธิจะดีกว่าไตรมาส 1/58 จากปัจจุบันอยู่ที่ 31% และ 19% ตามลำดับ
ปัจจุบันบริษัทยังมีใบสั่งซื้อสินค้าที่อยู่ระหว่างดำเนินการผลิตคิดเป็นจำนวนมากกว่า 171 ล้านบาท และยังอยู่ระหว่างดำเนินการก่อสร้างโรงงานท่อร้อยสายไฟใต้ดินชนิดอีพ็อกซีเรซินเสริมใยแก้ว บนพื้นที่ 8 ไร่ คาดว่าจะแล้วเสร็จภายในเดือนพ.ค.นี้ เบื้องต้นวางงบลงทุนราว 25 ล้านบาท ซึ่งจะช่วยเสริมรายได้ในอนาคตสำหรับผลิตภัณฑ์ใหม่ที่ใช้กับงานปรับปรุงระบบเดินสายใต้ดินที่จะเกิดขึ้นจากการปรับปรุงระบบการเดินสายของภาครัฐ